
Školský poriadok
2026/2027

Školský poriadok Súkromnej základnej umeleckej školy, Michaelliho 6, 036 01 Martin, je súbor pravidiel a princípov vytvorený v súlade s príslušnými právnymi predpismi:
· zákonom č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov, 
· zákonom č. 321/2025 Z. z. o školskej správe a o zmene a doplnení niektorých zákonov, 
· zákonom č. 138/2019 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov, 
· vyhláškou Ministerstva školstva Slovenskej republiky č. 324/2008 Z. z. o základnej umeleckej škole v znení neskorších predpisov, 
· Dohovorom o právach dieťaťa. 
Zápisom do školy sa žiak, jeho zákonný zástupca alebo plnoletý žiak zaväzujú dodržiavať ustanovenia tohto školského poriadku. Rešpektovanie školského poriadku je jedným zo základných predpokladov vytvárania pozitívnej školskej klímy.

Čl. 1
VŠEOBECNÉ USTANOVENIA


1. Súkromná základná umelecká škola zabezpečuje umelecké vzdelávanie podľa školského vzdelávacieho programu v jednotlivých odboroch vzdelávania prevažne pre deti a žiakov základných škôl. Súkromná základná umelecká škola môže organizovať aj štúdium pre deti pred plnením povinnej školskej dochádzky, žiakov stredných škôl a dospelých.
2. Súkromná základná umelecká škola poskytuje základné umelecké vzdelanie, pripravuje na štúdium umeleckých odborov na stredných školách, konzervatóriách a vysokých školách s pedagogickým alebo umeleckým zameraním.
3. So školským poriadkom sú oboznámení všetci žiaci školy na začiatku školského roka alebo pri nástupe do školy. Zákonní zástupcovia neplnoletých žiakov a plnoletí žiaci sú so školským poriadkom oboznámení prostredníctvom informačného systému iZUŠ, webového sídla školy alebo iným preukázateľným spôsobom. Školský poriadok je zverejnený na webovom sídle školy a je k dispozícii na nahliadnutie v priestoroch školy.
4. Riaditeľka Súkromnej základnej umeleckej školy môže rozhodnúť o predčasnom ukončení štúdia podľa § 50 ods. 2 zákona č. 245/2008 Z. z. o výchove a vzdelávaní (školský zákon) v znení neskorších predpisov, ak:
a) žiak sústavne alebo závažným spôsobom porušuje školský poriadok,
b) zákonný zástupca neplnoletého žiaka alebo plnoletý žiak neuhrádza príspevok na čiastočnú úhradu nákladov spojených so štúdiom podľa § 49 ods. 4 zákona č. 245/2008 Z. z.,
c) zákonný zástupca neplnoletého žiaka alebo plnoletý žiak písomne požiada o predčasné ukončenie štúdia; riaditeľka školy môže štúdium predčasne ukončiť posledným dňom kalendárneho mesiaca, v ktorom bola škole doručená písomná žiadosť.


Čl. 2
PRÁVA A POVINNOSTI ŽIAKA

Žiakovi školy prináležia práva vyplývajúce zo zákona č. 245/2008 Z. z. o výchove a vzdelávaní (školský zákon) v znení neskorších predpisov, Dohovoru o právach dieťaťa a ďalších všeobecne záväzných právnych predpisov.

Žiak má právo na:
· výchovu a vzdelávanie v bezpečnom, zdravom a podnetnom prostredí, 
· ochranu pred všetkými formami fyzického a psychického násilia, šikanovania, kyberšikanovania, diskriminácie a sociálneho vylúčenia, 
· úctu k svojej osobe, ľudskej dôstojnosti, vierovyznaniu, svetonázoru, národnostnej a etnickej príslušnosti, 
· slobodné vyjadrenie svojho názoru primeraným spôsobom; týmto právom nesmie obmedzovať práva a slobody iných osôb, 
· otvorenú komunikáciu v duchu zásad humanity, tolerancie a vzájomného rešpektu, 
· organizáciu výchovy a vzdelávania primeranú jeho veku, schopnostiam, nadaniu, záujmom a zdravotnému stavu pri dodržaní zásad bezpečnosti a ochrany zdravia a psychohygieny, 
· účasť na koncertoch, vystúpeniach, súťažiach, prehliadkach, workshopoch, umeleckých projektoch, sústredeniach a ďalších aktivitách organizovaných školou podľa svojich schopností, nadania a podmienok určených školou, 
· poskytovanie podporných opatrení podľa školského zákona, ak sú potrebné na zabezpečenie rovného prístupu k vzdelávaniu, 
· informácie o svojich výchovno-vzdelávacích výsledkoch, priebežnom hodnotení a zdôvodnenie hodnotenia, 
· ochranu svojich osobných údajov a súkromia v súlade s platnými právnymi predpismi. 

Žiak je povinný:
· dodržiavať školský poriadok a ostatné vnútorné predpisy školy, 
· pravidelne sa zúčastňovať na výchove a vzdelávaní a riadne sa vzdelávať, 
· neobmedzovať svojím konaním práva ostatných osôb zúčastňujúcich sa na výchove a vzdelávaní, 
· chrániť pred poškodením majetok školy a majetok, ktorý škola využíva na výchovu a vzdelávanie, 
· chrániť učebnice, učebné pomôcky, hudobné nástroje a ďalšie veci zverené školou; v prípade ich poškodenia alebo straty je zákonný zástupca alebo plnoletý žiak povinný vzniknutú škodu nahradiť podľa všeobecne záväzných právnych predpisov, 
· konať tak, aby neohrozoval svoje zdravie a bezpečnosť ani zdravie a bezpečnosť ostatných osôb, 
· rešpektovať pokyny pedagogických zamestnancov a ostatných zamestnancov školy vydané v súlade s právnymi predpismi a školským poriadkom, 
· ctiť si ľudskú dôstojnosť spolužiakov, pedagogických zamestnancov a ostatných zamestnancov školy, 
· správať sa slušne, ohľaduplne a v súlade so zásadami dobrých mravov, 
· zdržať sa akéhokoľvek konania, ktoré by mohlo viesť k šikanovaniu, kyberšikanovaniu, diskriminácii alebo inému nevhodnému správaniu, 
· chrániť dobré meno školy a správať sa tak, aby svojím konaním nepoškodzoval jej dobré meno a povesť, 
· dôstojne reprezentovať školu na koncertoch, vystúpeniach, súťažiach, prehliadkach, workshopoch, umeleckých projektoch, sústredeniach a ďalších podujatiach organizovaných školou alebo na podujatiach, na ktorých školu reprezentuje. 


Čl. 3
PRÁVA A POVINNOSTI ZÁKONNÉHO ZÁSTUPCU ŽIAKA

Zákonný zástupca žiaka má právo:
· vybrať pre svoje dieťa školu alebo školské zariadenie, ktoré poskytuje výchovu a vzdelávanie podľa školského zákona, 
· žiadať, aby sa v rámci výchovy a vzdelávania poskytovali žiakovi informácie a vedomosti vecne a mnohostranne v súlade so súčasným vedeckým poznaním a v súlade s princípmi a cieľmi výchovy a vzdelávania podľa školského zákona, 
· oboznámiť sa so školským vzdelávacím programom, školským poriadkom a ďalšími vnútornými predpismi školy týkajúcimi sa výchovy a vzdelávania, 
· byť informovaný o výchovno-vzdelávacích výsledkoch, dochádzke a správaní svojho dieťaťa, 
· zúčastňovať sa na rodičovských združeniach a konzultáciách s pedagogickými zamestnancami školy, 
· po predchádzajúcom dohovore konzultovať s pedagogickými zamestnancami otázky týkajúce sa výchovy, vzdelávania a napredovania svojho dieťaťa, 
· podať škole podnet, návrh alebo sťažnosť v súlade s platnými právnymi predpismi. 

Zákonný zástupca žiaka je povinný:
· vytvárať podmienky na riadnu dochádzku žiaka do školy a podporovať jeho prípravu na vyučovanie, 
· dbať na to, aby žiak pravidelne a včas navštevoval vyučovanie, 
· bez zbytočného odkladu oznámiť škole dôvod neprítomnosti žiaka a riadne ju ospravedlniť spôsobom určeným školou, 
· informovať školu o všetkých skutočnostiach, ktoré by mohli mať vplyv na priebeh výchovy a vzdelávania alebo na bezpečnosť a zdravie žiaka, 
· spolupracovať so školou pri riešení výchovno-vzdelávacích problémov žiaka, 
· rešpektovať školský poriadok a ostatné vnútorné predpisy školy, 
· uhrádzať príspevok na čiastočnú úhradu nákladov spojených so štúdiom vo výške a v termínoch určených zriaďovateľom školy, 
· nahradiť škodu, ktorú žiak úmyselne alebo z nedbanlivosti spôsobil na majetku školy alebo na majetku iných osôb v súlade s platnými právnymi predpismi.




Čl. 4
ORGANIZÁCIA VÝCHOVNO-VZDELÁVACIEHO PROCESU
1. Vyučovanie sa uskutočňuje podľa rozvrhu hodín schváleného riaditeľom školy. Organizácia vyučovania vychádza zo školského vzdelávacieho programu a platných učebných plánov pre základné umelecké školy.
2. Vyučovanie sa spravidla začína najskôr o 11.00 hod. a končí najneskôr o 20.00 hod. V odôvodnených prípadoch môže riaditeľ školy rozhodnúť o zmene organizácie vyučovania.
3. Dĺžka vyučovacích hodín je:
a) 0,5 vyučovacej hodiny = 25 minút,
b) 1 vyučovacia hodina = 45 minút,
c) 1,5 vyučovacej hodiny = 70 minút.
4. Prestávky medzi vyučovacími hodinami trvajú spravidla 5, 10 alebo 15 minút podľa rozvrhu schváleného riaditeľom školy.
5. Vyučovanie sa organizuje formou individuálneho alebo skupinového vyučovania v súlade s platnými učebnými plánmi a školským vzdelávacím programom.
6. Aktuálne informácie určené žiakom a zákonným zástupcom škola zverejňuje prostredníctvom informačného systému iZUŠ, webového sídla školy a ďalších komunikačných prostriedkov určených školou.
7. O výchovno-vzdelávacích výsledkoch, dochádzke a ďalších skutočnostiach týkajúcich sa vzdelávania žiaka sú zákonní zástupcovia informovaní prostredníctvom informačného systému iZUŠ, na rodičovských združeniach alebo po dohode s pedagogickým zamestnancom.


Čl. 5
DOCHÁDZKA ŽIAKOV DO ŠKOLY
1. Žiak je povinný dochádzať na vyučovanie pravidelne a včas podľa platného rozvrhu hodín. Na vyučovanie prichádza spravidla najskôr 10 minút a najneskôr 5 minút pred jeho začiatkom.
2. Žiak je povinný zúčastňovať sa na vyučovaní a na podujatiach organizovaných školou, na ktoré bol riadne prihlásený alebo zaradený.
3. Neprítomnosť žiaka na vyučovaní alebo školskom podujatí môže byť ospravedlnená najmä z dôvodu choroby, vážnych rodinných dôvodov, nepriaznivých poveternostných podmienok alebo iných závažných okolností.
4. Zákonný zástupca neplnoletého žiaka alebo plnoletý žiak je povinný bez zbytočného odkladu oznámiť škole dôvod neprítomnosti a riadne ju ospravedlniť prostredníctvom informačného systému iZUŠ alebo iným spôsobom určeným školou.
5. Ak neprítomnosť žiaka nie je riadne ospravedlnená, škola ju eviduje ako neospravedlnenú.
6. Opakovaná neospravedlnená neprítomnosť alebo závažné porušovanie povinností súvisiacich s dochádzkou sa považuje za porušenie školského poriadku a môže byť dôvodom na prijatie opatrení podľa tohto školského poriadku alebo na predčasné ukončenie štúdia podľa § 50 ods. 2 zákona č. 245/2008 Z. z. o výchove a vzdelávaní (školský zákon) v znení neskorších predpisov.
7. Ak sa žiak nezúčastní vyučovania z dôvodov na jeho strane, vyučovacia hodina sa nenahrádza. Ak sa vyučovanie neuskutoční z dôvodu na strane školy, o organizácii náhradného vyučovania rozhoduje riaditeľ školy.
8. Pred vstupom do budovy školy si žiak očistí obuv, prezuje sa do vhodnej prezuvkovej obuvi a uloží si ju na určené miesto.
9. Z bezpečnostných dôvodov je v budove školy zakázané používať skateboardy, hoverboardy, kolieskové korčule, kolobežky a iné obdobné športové alebo dopravné prostriedky. Bicykle a ostatné dopravné prostriedky sa nesmú odkladať vo vnútorných priestoroch školy ani blokovať únikové cesty.


Čl. 6
SPRÁVANIE ŽIAKOV POČAS VYUČOVANIA A ŠKOLSKÝCH PODUJATÍ


1. Žiak dochádza na vyučovanie a školské podujatia včas, riadne pripravený a s učebnými pomôckami potrebnými na vyučovanie. Dbá na osobnú hygienu, primeranú úpravu zovňajšku a vhodné oblečenie zodpovedajúce charakteru vyučovania.
2. Počas vyučovania sa žiak správa slušne, ohľaduplne a disciplinovane. Rešpektuje pokyny pedagogických zamestnancov, aktívne sa zapája do vyučovania a svojím správaním nenarúša jeho priebeh.
3. Žiak rešpektuje pravidlá komunikácie určené vyučujúcim primerane forme individuálneho alebo skupinového vyučovania.
4. Ak žiak nie je pripravený na vyučovanie alebo nemá vypracovanú zadanú úlohu, oznámi túto skutočnosť vyučujúcemu na začiatku vyučovacej hodiny a uvedie dôvod.
5. Počas vyučovania môže žiak opustiť triedu alebo iné miesto vyučovania len so súhlasom vyučujúceho.
6. Žiak je povinný udržiavať svoje pracovné miesto, učebňu a ostatné priestory školy v čistote a poriadku.
7. S učebnými pomôckami, hudobnými nástrojmi, výtvarným materiálom, technickým vybavením školy a ostatným zariadením školy manipuluje žiak len podľa pokynov pedagogického zamestnanca.
8. Mobilný telefón, inteligentné hodinky alebo iné elektronické zariadenia môže žiak počas vyučovania používať len so súhlasom pedagogického zamestnanca alebo ak sú potrebné na plnenie vyučovacích úloh.
9. Bez súhlasu dotknutých osôb je zakázané vyhotovovať obrazové, zvukové alebo audiovizuálne záznamy žiakov, pedagogických zamestnancov, ostatných zamestnancov školy alebo návštevníkov školy, ak osobitný právny predpis neustanovuje inak.
10. Na koncertoch, vystúpeniach, súťažiach, prehliadkach, workshopoch, umeleckých projektoch, sústredeniach, exkurziách a ďalších podujatiach organizovaných školou je žiak povinný dodržiavať pokyny pedagogických zamestnancov a správať sa spôsobom, ktorý dôstojne reprezentuje školu.
11. Písomnosti a potvrdenia súvisiace so štúdiom si žiak vybavuje prostredníctvom pedagogického zamestnanca alebo vedenia školy podľa charakteru požiadavky.
12. Po skončení vyučovania alebo školského podujatia žiak bez zbytočného zdržiavania opustí priestory školy, ak sa nezúčastňuje ďalšej činnosti organizovanej školou.


Čl. 7
BEZPEČNOSŤ A OCHRANA ZDRAVIA ŽIAKOV

1. Škola vytvára podmienky na zaistenie bezpečnosti a ochrany zdravia žiakov počas výchovy a vzdelávania a pri všetkých činnostiach organizovaných školou.
2. Žiak je povinný správať sa tak, aby neohrozoval svoje zdravie, bezpečnosť ani zdravie a bezpečnosť ostatných žiakov, pedagogických zamestnancov a ďalších osôb nachádzajúcich sa v priestoroch školy alebo zúčastňujúcich sa na podujatiach organizovaných školou.
3. V priestoroch školy a na všetkých podujatiach organizovaných školou je zakázané:
· fajčiť a používať tabakové výrobky, elektronické cigarety, nikotínové vrecúška a obdobné výrobky, 
· požívať alkoholické nápoje, 
· prinášať, prechovávať alebo užívať omamné látky, psychotropné látky a iné zdraviu škodlivé látky, 
· byť pod vplyvom alkoholu alebo iných návykových látok. 
4. Žiak nesmie do školy prinášať predmety alebo látky, ktoré môžu ohroziť zdravie, bezpečnosť alebo majetok jeho alebo iných osôb, ani predmety, ktoré nesúvisia s vyučovaním a môžu narušiť jeho priebeh.
5. V prípade úrazu, náhleho zhoršenia zdravotného stavu alebo inej mimoriadnej udalosti je žiak povinný bezodkladne informovať pedagogického zamestnanca alebo iného zamestnanca školy.
6. Škola zabezpečí poskytnutie primeranej prvej pomoci, podľa potreby privolanie záchrannej zdravotnej služby, informovanie zákonného zástupcu alebo plnoletého žiaka a evidenciu školského úrazu v súlade s platnými právnymi predpismi.
7. Žiak je povinný dodržiavať pokyny pedagogických zamestnancov týkajúce sa bezpečnosti a ochrany zdravia pri vyučovaní, počas prestávok, koncertov, vystúpení, súťaží, workshopov, exkurzií, umeleckých sústredení a ďalších podujatí organizovaných školou.
8. Pri používaní hudobných nástrojov, výtvarných pomôcok, technických zariadení, tanečných rekvizít a ostatného vybavenia školy je žiak povinný dodržiavať pokyny pedagogického zamestnanca a zaobchádzať s nimi šetrne a bezpečne.
9. Žiak je povinný bezodkladne oznámiť pedagogickému zamestnancovi každú zistenú závadu alebo skutočnosť, ktorá by mohla ohroziť bezpečnosť alebo zdravie osôb v priestoroch školy.

Čl. 8
HODNOTENIE, KLASIFIKÁCIA, POCHVALY A OPATRENIA VO VÝCHOVE

1. Žiaci prípravného štúdia sa neklasifikujú. Ich štúdium je prípravou na prijatie na základné štúdium. Splnenie podmienok na prijatie do základného štúdia posudzuje pedagogický zamestnanec na základe dosiahnutých výsledkov a odporúčania pokračovať alebo nepokračovať v základnom štúdiu. Hodnotenie sa vykonáva slovne na formulári schválenom ministerstvom školstva. 
2. Prospech žiaka v základnom štúdiu a v štúdiu pre dospelých sa v jednotlivých predmetoch klasifikuje stupňami:
· 1 – výborný, 
· 2 – chválitebný, 
· 3 – uspokojivý, 
· 4 – neuspokojivý. 
3. Celkové hodnotenie žiaka na konci prvého polroka a druhého polroka sa vyjadruje stupňami:
· prospel s vyznamenaním, 
· prospel, 
· neprospel. 
4. Pri hodnotení a klasifikácii sa prihliada najmä na:
· úroveň osvojených vedomostí, zručností a návykov, 
· kvalitu umeleckého prejavu, 
· mieru tvorivosti a samostatnosti, 
· aktivitu a prístup k štúdiu, 
· individuálne schopnosti, talent a umelecký rozvoj žiaka. 
5. Komisionálna skúška sa vykonáva:
· pri záverečnej skúške z hlavného predmetu, 
· pri zaradení žiaka do vyššieho ročníka na konci prvého polroka, 
· pri zaradení do vyššieho ročníka bez absolvovania predchádzajúceho ročníka, 
· pri opravnej skúške, 
· pri postupovej skúške na zaradenie do rozšíreného štúdia, 
· pri preskúšaní žiaka podľa platných právnych predpisov. 
Komisia má najmenej troch členov. Členov komisie a jej predsedu vymenúva riaditeľka školy. O priebehu komisionálnej skúšky sa vyhotovuje protokol. 
6. Do vyššieho ročníka postupuje žiak, ktorý je na konci druhého polroka alebo po vykonaní opravnej skúšky celkovo hodnotený stupňom prospel alebo prospel s vyznamenaním. 
7. Žiak, ktorý je na konci druhého polroka hodnotený z niektorého predmetu okrem hlavného predmetu stupňom neuspokojivý, môže vykonať opravnú skúšku. Opravnú skúšku z hlavného predmetu nie je možné vykonať. 
8. Termín opravných a komisionálnych skúšok určuje riaditeľ školy. 
9. Riaditeľ školy môže vo zvlášť odôvodnených prípadoch na základe písomnej žiadosti zákonného zástupcu alebo plnoletého žiaka prerušiť štúdium najviac na jeden školský rok. 
10. Prvá časť prvého stupňa základného štúdia, druhá časť prvého stupňa základného štúdia, druhý stupeň základného štúdia a štúdium pre dospelých sa ukončujú záverečnou skúškou z hlavného predmetu v súlade s platnou vyhláškou o základnej umeleckej škole. Po úspešnom vykonaní záverečnej skúšky škola vydá záverečné vysvedčenie. 
11. Riaditeľ školy môže na návrh pedagogického zamestnanca po prerokovaní v pedagogickej rade udeliť žiakovi pochvalu alebo iné ocenenie za výborné študijné výsledky, mimoriadny umelecký výkon, reprezentáciu školy, príkladný prístup k štúdiu alebo inú záslužnú činnosť.
12. Za závažné alebo opakované porušenie školského poriadku môže riaditeľ školy uložiť opatrenia vo výchove alebo rozhodnúť o predčasnom ukončení štúdia v súlade s § 50 ods. 2 zákona č. 245/2008 Z. z. o výchove a vzdelávaní (školský zákon) v znení neskorších predpisov.


Čl. 9
ŠKOLNÉ A PRÍSPEVOK NA ČIASTOČNÚ ÚHRADU NÁKLADOV SPOJENÝCH SO ŠTÚDIOM

1. Štúdium v Súkromnej základnej umeleckej škole je spojené s úhradou príspevku na čiastočnú úhradu nákladov spojených so štúdiom podľa § 49 ods. 4 zákona č. 245/2008 Z. z. o výchove a vzdelávaní (školský zákon) v znení neskorších predpisov. 
2. Výšku príspevku, spôsob jeho úhrady, termíny splatnosti a podmienky úhrady určuje zriaďovateľ školy a zverejňuje ich na webovom sídle školy alebo iným preukázateľným spôsobom.
3. Zákonný zástupca neplnoletého žiaka alebo plnoletý žiak je povinný uhrádzať príspevok riadne a včas v súlade s podmienkami určenými zriaďovateľom školy.
4. Neuhradenie príspevku môže byť dôvodom na postup podľa § 50 ods. 2 zákona č. 245/2008 Z. z. o výchove a vzdelávaní (školský zákon) v znení neskorších predpisov. 
5. Ak zákonný zástupca alebo plnoletý žiak ukončí štúdium počas školského roka, postup pri úhrade alebo prípadnom vysporiadaní príspevku sa riadi podmienkami určenými zriaďovateľom školy.





Čl. 10
ROVNOSŤ PRÍLEŽITOSTÍ A PREVENCIA SEGREGÁCIE


Súkromná základná umelecká škola dôsledne uplatňuje zásady rovnakého zaobchádzania a rovnosti príležitostí vo výchove a vzdelávaní v súlade s:
· § 3, § 144 a § 153 zákona č. 245/2008 Z. z. o výchove a vzdelávaní (školský zákon) v znení neskorších predpisov, 
· zákonom č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení neskorších predpisov, 
· Dohovorom o právach dieťaťa a ďalšími medzinárodnými záväzkami Slovenskej republiky v oblasti ľudských práv a inkluzívneho vzdelávania. 

Každý žiak má právo na kvalitné a inkluzívne vzdelávanie bez akejkoľvek formy diskriminácie, segregácie, šikanovania, kyberšikanovania alebo sociálneho vylúčenia. Rozdielne zaobchádzanie na základe etnického alebo národnostného pôvodu, zdravotného znevýhodnenia, sociálneho postavenia, jazyka, vierovyznania alebo náboženského vyznania, pohlavia, rodu, svetonázoru alebo iných zákonom chránených dôvodov je neprípustné.
Segregáciou sa rozumie priestorové, organizačné alebo sociálne oddelenie žiakov, ktoré nie je pedagogicky alebo odborne odôvodnené a vedie alebo môže viesť k ich znevýhodňovaniu alebo diskriminácii. Za segregáciu sa považuje aj vytváranie homogénnych skupín alebo tried bez objektívneho pedagogického alebo odborného dôvodu.
Súkromná základná umelecká škola vypracúva, pravidelne aktualizuje a realizuje Plán uplatňovania Štandardov dodržiavania zákazu segregácie vo výchove a vzdelávaní a využíva metodické usmernenia Ministerstva školstva, výskumu, vývoja a mládeže Slovenskej republiky ako odborný rámec pre ich uplatňovanie.
Štandardy dodržiavania zákazu segregácie vo výchove a vzdelávaní sú podrobnejšie rozpracované v Dodatku č. 1 k školskému poriadku.

















Čl. 11
ZÁVEREČNÉ USTANOVENIA


1. Tento školský poriadok bol vypracovaný v súlade s platnými všeobecne záväznými právnymi predpismi Slovenskej republiky.
2. Školský poriadok bol prerokovaný v pedagogickej rade dňa 31. 08. 2026. 
3. Školský poriadok schválila riaditeľka školy dňa 31. 08. 2026.
4. Tento školský poriadok nadobúda účinnosť dňa 01. 09. 2026.
5. Dňom nadobudnutia účinnosti tohto školského poriadku sa zrušuje Školský poriadok účinný od 01. 09. 2025.
6. Zmeny a doplnky školského poriadku vydáva riaditeľka školy po prerokovaní v pedagogickej rade. 
7. Školský poriadok je záväzný pre všetkých žiakov školy, ich zákonných zástupcov, plnoletých žiakov a zamestnancov školy. Je zverejnený na webovom sídle školy a na verejne prístupnom mieste v priestoroch školy.





Vypracovala: Veronika Hrkľová
tajomníčka školy
 


Schválila:


......................................................
Mgr. Lucia Bondová, DiS. art.
riaditeľka školy














DODATOK č. 1 K ŠKOLSKÉMU PORIADKU
Súkromná základná umelecká škola
Michaelliho 6, 036 01 Martin
ŠTANDARDY DODRŽIAVANIA ZÁKAZU SEGREGÁCIE VO VÝCHOVE A VZDELÁVANÍ
Školský rok 2026/2027


Článok 1
Všeobecné ustanovenia

Pri dodržiavaní zákazu segregácie vo výchove a vzdelávaní škola postupuje podľa Štandardov dodržiavania zákazu segregácie vo výchove a vzdelávaní (ďalej len „štandardy“), ktoré vydáva Ministerstvo školstva, výskumu, vývoja a mládeže Slovenskej republiky. Ich znenie tvorí súčasť tohto dodatku k školskému poriadku.

Štandardy predstavujú základné pravidlá, princípy a postupy zamerané na predchádzanie a elimináciu segregácie vo výchove a vzdelávaní. Ich uplatňovanie prispieva k dodržiavaniu princípov výchovy a vzdelávania podľa zákona č. 245/2008 Z. z. o výchove a vzdelávaní (školský zákon) v znení neskorších predpisov.
Štandardy vychádzajú najmä z ustanovení Dohovoru o právach dieťaťa, najmä z článku 2, článku 3 a článku 29.

Štandardy dodržiavania zákazu segregácie sú rozpracovaním a praktickou realizáciou Metodickej príručky desegregácie vo výchove a vzdelávaní vydanej Ministerstvom školstva, výskumu, vývoja a mládeže Slovenskej republiky.
Štandardy v prepojení na metodickú príručku napomáhajú napĺňaniu princípu zákazu všetkých foriem diskriminácie, najmä segregácie. Segregácia vo výchove a vzdelávaní je definovaná v školskom zákone.

Štandardy dodržiavania zákazu segregácie vo výchove a vzdelávaní sa vzťahujú na všetky oblasti upravené školským poriadkom, najmä na:
· výkon práv a povinností žiakov a ich zákonných zástupcov, 
· pravidlá vzájomných vzťahov medzi žiakmi, zákonnými zástupcami a zamestnancami školy, 
· prevádzku a vnútorný režim školy, 
· podmienky na zaistenie bezpečnosti a ochrany zdravia žiakov a ochranu pred diskrimináciou, násilím a sociálno-patologickými javmi, 
· podmienky nakladania s majetkom školy. 
Štandardy dodržiavania zákazu segregácie vo výchove a vzdelávaní pozostávajú zo:
· štandardov postojov a hodnôt, 
· štandardov priestorovej desegregácie, 
· štandardov organizačnej desegregácie, 
· štandardov sociálnej desegregácie. 



Článok 2
Štandardy dodržiavania zákazu segregácie vo výchove a vzdelávaní

· Štandardy postojov a hodnôt. 
· Štandardy priestorovej desegregácie. 
· Štandardy organizačnej desegregácie. 
· Štandardy sociálnej desegregácie. 



Článok 3
Záverečné ustanovenia
1. Tento dodatok bol prerokovaný v pedagogickej rade dňa 31. 08. 2026.
2. Tento dodatok schválila riaditeľka školy dňa 31. 08. 2026.
3. Tento dodatok nadobúda účinnosť dňa 01. 09. 2026.
4. Dňom nadobudnutia účinnosti tohto dodatku sa zrušuje Dodatok č. 1 k školskému poriadku účinný od 01. 09. 2025.



V Martine, dňa 25. 08. 2026

Vypracovala:
Veronika Hrkľová
Tajomníčka školy

 
Schválila:


............................................................
Mgr. Lucia Bondová, DiS. art.
riaditeľka školy

